
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et Haitit ähvardab riigivõimu kokkuvarisemine ja suurt osa territooriumist kontrollivad jõugud; arvestades, et jõugud panevad toime väljapressimisi, inimrööve ja tapmisi ning põhjustavad nälga, sundrännet ja laialdast vägivalda; arvestades, et 2025. aasta märtsist kuni 2026. aasta jaanuarini tapeti vähemalt 5 519 inimest ning seksuaalvägivalla ohvriks langes vähemalt 1 571 naist ja tütarlast;
B.	arvestades, et enamik jõuke on seotud lastega kaubitsemisega; arvestades, et teadete kohaselt kolmekordistus 2025. aastal laste värbamine; arvestades, et väidetavalt moodustavad lapsed jõukude liikmetest kuni 50 %; arvestades, et koolide sulgemine on jätnud 1,5 miljonit last võimaluseta omandada haridus;
C.	arvestades, et jõugud kasutavad inimeste hirmutamiseks ja kontrolli all hoidmiseks seksuaalvägivalda, mis on suunatud valdavalt naiste ja tütarlaste vastu;
D.	arvestades, et humanitaarkriis on jõudnud enneolematule tasemele, kuivõrd 1,45 miljonit inimest on põgenema aetud ja üle poole elanikkonnast kannatab ränga toidupuuduse all, kusjuures humanitaarabi on äärmiselt alarahastatud;
E.	arvestades, et piiriülene kuritegevus, ebaseaduslikud relvavood, ebaseaduslik uimastikaubandus ja rahapesu suurendavad Haitis jõuguvägivalda, inimkaubandust ja ärakasutamist;
F.	arvestades, et 30. septembril 2025 nimetas ÜRO Julgeolekunõukogu rahvusvahelise julgeoleku toetamise missiooni ümber jõukude mahasurumise jõududeks (Gang Suppression Force (GSF)), mis on endiselt alarahastatud ja liiga napi isikkoosseisuga;
1.	mõistab teravalt hukka kuritegelike rühmituste vägivalla eskaleerumise, lastega kaubitsemise, laste värbamise ja nende ärakasutamise, sealhulgas seksuaalse ärakasutamise, ning tsiviilisikute sundrände;
2.	nõuab jõukude desarmeerimise, laialisaatmise ja ühiskonda taasintegreerimise poliitikat, mis hõlmaks ka lapsi; rõhutab, et lapsi ei tohi võtta kriminaalvastutusele tegude eest, mis on toime pandud nende ärakasutamise otsese tagajärjena, vaid neid tuleb pidada ohvriteks ja ohvritena abistada; nõuab seksuaalvägivalla ja ärakasutamise ohvrite juurdepääsu arstiabile ja õiguskaitsele;
3.	kutsub Haiti ametivõime üles lastega kaubitsemist ennetama, tugevdades sotsiaalkaitset, tagades turvalise hariduse, laiendades psühhosotsiaalset hooldust ja töötades välja taasintegreerimisprogrammid, millega tagatakse õigustel põhinevad võimalused vägivallast väljumiseks;
4.	kutsub Haiti ametivõime üles seadma esikohale õigusemõistmise, tagama õiguskaitse, võitlema karistamatuse vastu, uurima õiglaste ja usaldusväärsete menetluste teel kõiki kuritegelike rühmituste toime pandud kuritegusid ning asjakohaselt rakendama kohtusüsteemi erivalmidust; nõuab väidetavate kohtuväliste hukkamiste sõltumatut uurimist;
5.	nõuab, et EL, selle liikmesriigid ja rahvusvahelised partnerid suurendaksid toetust lastekaitsele, rehabiliteerimisele ja taasintegreerimisele, ohvrite abistamise teenustele, kohtusüsteemi ja prokuratuuri suutlikkusele ning Haiti kodanikuühiskonnale;
6.	võtab teadmiseks USAIDilt ja ÜRO-lt saadava rahastamise vähenemise; nõuab, et EL ja selle liikmesriigid suurendaksid humanitaarabi, sealhulgas inimkaubanduse ja seksuaalse ärakasutamise ohvrite kaitset ja tervishoiuteenuseid; nõuab tungivalt, et vastuvõtvad riigid peataksid väljasaatmise Haitisse;
7.	nõuab, et EL ja selle liikmesriigid pakuksid jõukude mahasurumise jõududele püsivat toetust, tagades tugevad inimõiguste ja vastutusega seotud kaitsemeetmed;
8.	nõuab ÜRO relvaembargo täielikku rakendamist; nõuab tungivalt, et EL ja selle liikmesriigid suurendaksid jõupingutusi Haitisse suunduvate ebaseaduslike relva- ja rahavoogude piiramiseks, sealhulgas õigusalase koostöö ja piirikontrolli kaudu, ning jätkaksid sihipäraste sanktsioonide kehtestamist;
9.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, ÜRO peasekretärile, CARIFORUMi institutsioonidele ja Haiti ametivõimudele.

